Ingredjenti 450g għaġin tal-gosti tiegħek Għall-Pesto ħafna ħabaq frisk 300g ġobon Grana Padano maħkuk frisk 200g prinjoli inkaljati 4 jew 5 sinniet tewm żejt taż-żebbuġa extra virgin melħ Metodu Qaxxar it-tewm. Aħsel tajjeb il-ħabaq u neħħi l-weraq kollha miz-zkuk. Ħallihom iqattru tajjeb ġo passatur. Poġġi l-ħabaq, iż-żejt, il-prinjoli, it-tewm u l-melħ ġo food processor . Itħan kollox sew fuq għoli. Poġġi t-taħlita mitħuna ġo skutella u żid il-ġobon ftit, ftit. Ħawwad, din id-darba, b'idek. Qiegħed it-taħlita ġo vażett u poġġiha fil-friġġ. Għalli l-għaġin f'ħafna ilma bil-melħ. Meta jkun sar, saffih u għaddih mill-ilma kiesaħ biex ma jibqax isir. Ħalli l-għaġin fil-passatur sakemm joqtor tajjeb. Saħħan ftit pesto flimkien ma' ftit ħalib jew krema friska ġo taġen fond. Ħawwad tajjeb l-ingredjenti flimkien. Bil-galbu ħawwad l-għaġin mal-pesto. Servi mill-ewwel b'aktar ġobon maħkuk fil-wiċċ. NOTA: Importanti li l-pesto ma tħallihx nieqes miż-żejt, kemm int u tagħmlu kif ukoll meta jkun fil-friġġ. Dejjem għandek tiksi l-wiċċ biż-żejt taż-żebbuġa. Jekk tiggosta tista' żżid ftit tadam imqadded u titħnu mat-taħlita.